《晋宗庙歌十一首 其十 飨神歌》
魏晋·傅玄

曰晋是常。享祀时序。宗庙致敬。礼乐具举。惟其来祭。

普天率土。牺樽既奠。清酤既载。亦有和羹。荐羞斯备。

蒸蒸永慕。感时兴思。登歌奏舞。神乐其和。祖考来格。

佑我邦家。敷天之下。罔不休嘉。肃肃在位。济济臣工。

四海来格。礼仪有容。钟鼓振。管弦理。舞开元。歌永始。

神胥乐兮。肃肃在位。臣工济济。小大咸敬。上下有礼。

理管弦。振鼓钟。舞象德。歌咏功。神胥乐兮。肃肃在位。

有来雍雍。穆穆天子。相维辟公。礼有仪。乐有则。舞象功。

歌咏德。神胥乐兮。

作者简介：傅玄（217~278年），字休奕，北地郡泥阳（今陕西铜川耀州区东南）人，西晋初年的文学家、思想家。 出身于官宦家庭，祖父傅燮，东汉汉阳太守。父亲傅干，魏扶风太守。